<QUEST VERSION="2"><TI><TI-INTRO>Întrebarea cu solicitare de răspuns oral <QREF QID="O-2011-000126">O-000126/2011</QREF></TI-INTRO><TI-DEST>adresată <INST TYPE="CS">Consiliului</INST></TI-DEST><TI-RULES-EP>Articolul 115 din Regulamentul de procedură</TI-RULES-EP><TI-AUTHOR><PERSON ID="28233">Rebecca Harms</PERSON>, <PERSON ID="96815">Judith Sargentini</PERSON>, <PERSON ID="96736">Jan Philipp Albrecht</PERSON><BRK/>în numele Grupului <GRPOL GRPOLID="1107">Verts/ALE</GRPOL></TI-AUTHOR></TI><OBJECT OBJID="OBJ000126">Subiect: Revizuirea Constituției ungare</OBJECT><CONTENT><PARA>La 18 aprilie 2011, Parlamentul Ungariei a aprobat textul noii Constituții ungare, semnate de președintele Republicii la 25 aprilie 2011 și care urmează să intre în vigoare la 1 ianuarie 2012. Partidele ungare din opoziție, ONG-urile ungare, europene și internaționale, organismele europene și internaționale, cum ar fi Comisia de la Veneția, raportorii speciali ai ONU, reprezentanții guvernelor și parlamentelor statelor membre și chiar Secretarul General al ONU s-au declarat cu toții profund preocupați de procedura urmată și de compatibilitatea proiectului de constituție cu drepturile fundamentale, statul de drept și democrația, care se bazează pe controale și echilibre corespunzătoare, precum și pe protecția minorităților împotriva voinței majorității. La 5 aprilie 2011, președintele Comisiei a asigurat Parlamentul European, reunit în plen, că Comisia va monitoriza această chestiune și va verifica compatibilitatea noului proiect de constituție ungară cu valorile, principiile și tratatele europene și cu dreptul european. Prim-ministrul ungar Viktor Orbán a declarat că este de acord cu efectuarea unei astfel de evaluări de către UE.</PARA><PARA>Ce măsuri a luat Consiliul în legătură cu Constituția ungară și compatibilitatea sa cu articolele 2, 6 și 7 din TUE, principiile constituționale democratice comune și normele privind drepturile de vot la alegerile pentru PE? Va monitoriza Consiliul punerea în aplicare a Constituției și se va asigura că aceasta nu încalcă valorile și principiile fundamentale ale UE? Va recurge Consiliul la mecanismele corespunzătoare prevăzute în tratate, în cazul unei astfel de încălcări?</PARA><PARA>Va examina Consiliul de ce instrumentul reprezentat de referendum este slăbit în noua constituție și de ce nu s-au inclus garanții pentru participarea cetățenilor?</PARA><PARA>Cum apreciază Consiliul faptul că noua constituție nu include dreptul la libera informare cu privire la mediu și drepturi de participare, contravenind astfel Directivei 2003/35/CE și Convenției de la Aarhus, care a fost ratificată și de Ungaria?</PARA><PARA>Va examina Consiliul de ce noua constituție reduce autonomia mediatorilor specializați prin subordonarea acestora la autoritatea mediatorului general? Nu consideră Consiliul că desființarea biroului mediatorului pentru protecția datelor (responsabil și de aspecte privind accesibilitatea datelor de interes public, adică aspecte privind transparența) și includerea acestei autorități, până în prezent independente, sub administrația de stat ar reprezenta o încălcare a legislației UE?</PARA><PARA>Consideră Consiliul că ar fi în conformitate cu legislația și politicile comunitare faptul că dreptul la protecție socială a fost eliminat din noua constituție, iar furnizarea de prestații sociale este condiționată de desfășurarea unor „activități utile pentru societate”?</PARA></CONTENT></QUEST>